Aponiho palác (Viedeň)

Aponiho palác (staršie Apponyiho palác) je neorenesančný palác, ktorý sa nachádza v štvrtom obvode Viedne Wieden v Rakúsku. Dejiny Malý obytný palác postavil v roku 1880 architekt Viktor Rumpelmayer pre grófku Margaritu Aponiovú, manželku grófa Ľudovíta Aponiho. Teraz je sídlom viedenského akademického bratstva Albia. Popis Palác v neorenesančnom štýle má jednoduchú fasádu. Okná na prvom poschodí sú zdobené trojuholníkovými štítmi nesenými konzolami, zatiaľ čo okná na poschodí vyššie majú iba rovné okenné markízy. Vnútri vedie na prvé poschodie široké schodisko s nádherným zábradlím. V spoločenských miestnostiach sa zachovali drevené kazetové stropy. Dvorová strana je vybavená okrúhlym jadrom. Zdroj Tento článok je čiastočný alebo úplný preklad článku Palais Apponyi na nemeckej Wikipédii.